Det er noget af en kleppert, der er skyllet i land ved Porupshvarre nær Saltum Strand. Der er tale om en klumpfisk på godt og vel 200 kilo. Det er noget mere end de klumpfisk, man normalt finder fra tid til anden, som er 30-40 kilo tunge. Derfor er klumpfisken særligt interessant at studere for forskere på Nordsøen Oceanarium. - Dette eksemplar er i virkelig god stand, hvilket betyder at vi har mulighed for at få mange spændende data, såsom vægt, længde, køn og indre organers tilstand. Vi vil lede efter dødsårsag, men højst sandsynlig er det kuldepåvirkning der har svækket den, siger biolog Annika Thomsen. Gravko måtte hjælpe til Klumpfisken blev fundet af en kvinde, der var ude for at lede efter rav på stranden. Da hun blot var iført tennissko, kunne hun ikke selv komme over den sø af vand, lavvandet havde lavet. Derfor fik hun sin far til at hjælpe, ved at sende ham ud i vandet med waders - så de kunne se, om fisken var levende eller om den led. Da de kunne konstatere, at den var død, ringede de til Nordsøen Oceanarium. Da Nordsøen Oceanarium blev tilkaldt, kunne fisken trækkes i land og blive undersøgt. Men det var ikke helt så lige til at få den ind. Normalt kan de nemlig bare løfte klumpfisk, der findes, ind i bilen ved lidt fælles hjælp. Sådan gik det ikke i dag. Klumpfisken måtte tages med gravko. Biologer fra Nordsøen Oceanarium deltager i et internationalt forskningsarbejde om klumpfisk, hvorfor det er særligt interessant for dem, at se så stort et eksemplar. Det er endnu ikke fastlagt, hvornår klumpfisken skal dissekeres.

Referat:
Det er yderst sjældent, at man finder så stor en klumpfisk i dansk farvand.